CELEX: C2004/262/60
Language: el
Date: 2004-10-23 00:00:00
Title: Υπόθεση Τ-271/04: Αγωγή της Cytimo S.A. κατά της Επιτροπής των Ευρωπαϊκών Κοινοτήτων, που ασκήθηκε στις 5 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/31
            
         Αγωγή της Cytimo S.A. κατά της Επιτροπής των Ευρωπαϊκών Κοινοτήτων, που ασκήθηκε στις 5 Ιουλίου 2004
   (Υπόθεση Τ-271/04)
   (2004/C 262/60)
   Γλώσσα διαδικασίας: η γαλλική
   Η Cytimo S.A., με έδρα στις Βρυξέλλες, εκπροσωπούμενη από τον Pierre Van Ommeslaghe και την Isabelle Heenen, δικηγόρους, άσκησε στις 5 Ιουλίου 2004 αγωγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Η ενάγουσα ζητεί από το Πρωτοδικείο:
   
               —
            
            
               να αναγνωρίσει ότι η εναγόμενη υπέχει συμβατική ευθύνη λόγω πταίσματός της και να την υποχρεώσει να καταβάλει στην ενάγουσα το ποσό των 27 330 577,77 ευρώ, ως εκτιμώμενη αποζημίωση, με τον νόμιμο τόκο υπερημερίας που ισχύει στο Βέλγιο (νυν 7 %) από την ημερομηνία της καταθέσεως της αγωγής μέχρι την εξόφληση, επιφυλασσόμενη ως προς το δικαίωμα αυξήσεως ή μειώσεως του ποσού αυτού κατά τη διάρκεια της δίκης,
            
         
               —
            
            
               επικουρικώς, να αναγνωρίσει την ευθύνη της Κοινότητας, που εκπροσωπείται από την Επιτροπή, και να υποχρεώσει την Επιτροπή να καταβάλει το ποσό των 20 589 332,22 ευρώ προς αποκατάσταση της ζημίας που υπέστη καθώς και τόκους υπερημερίας για το διάστημα από την ημερομηνία της εκδόσεως της αποφάσεως έως την εξόφληση, με επιτόκιο 6 %, επιφυλασσόμενη ως προς το δικαίωμα αυξήσεως ή μειώσεως του ποσού αυτού κατά τη διάρκεια της δίκης,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα:
   Η ενάγουσα ισχυρίζεται ότι σύναψε με την Επιτροπή σύμβαση μισθώσεως ενός ακινήτου που βρίσκεται στις Βρυξέλλες, εμβαδού 16 954 τ.μ.. Η Επιτροπή μάλιστα δήλωσε ότι συμφωνεί να δοθεί η παραγγελία από την εκμισθώτρια για τις αιτηθείσες εσωτερικές εργασίες διευθετήσεως.
   Η Επιτροπή όμως της γνωστοποίησε πριν την 1η Νοεμβρίου 2003, ημερομηνία ενάρξεως της μισθώσεως, ότι δεν σκόπευε ούτε να μισθώσει το ακίνητο ούτε να αποζημιώσει την ενάγουσα για τις εργασίες που είχαν παραγγελθεί.
   Προς στήριξη των ισχυρισμών της η ενάγουσα προβάλλει ότι:
   
               —
            
            
               Ακόμη και αν δεν υπογράφθηκε επισήμως από την Επιτροπή, το εν λόγω μισθωτήριο δεσμεύει τα μέρη, άνευ άλλης διατυπώσεως.
            
         
               —
            
            
               Η ευθύνη της Επιτροπής προκύπτει από το γεγονός ότι αρνείται να εκτελέσει τη σύμβαση.
            
         Η ενάγουσα ζητεί τη λύση της συμβάσεως με υπαιτιότητα της Επιτροπής, κατ' εφαρμογή του άρθρου 1 184 του Βελγικού Αστικού Κώδικα και να υποχρεωθεί η Επιτροπή να αποκαταστήσει τη ζημία που υπέστη η ενάγουσα από τη λύση της συμβάσεως.
   Επικουρικώς, σε περίπτωση που το Πρωτοδικείο δεν αναγνωρίσει τη σύναψη της επίδικης συμβάσεως, η ενάγουσα υποστηρίζει ότι η Επιτροπή ευθύνεται εξωσυμβατικά λόγω πταίσματος κατά τις διαπραγματεύσεις. Ισχυρίζεται συναφώς ότι η εναγόμενη ενήργησε κατά τρόπο αντικείμενο στην καλή πίστη, διαψεύδοντας τη δικαιολογημένη εμπιστοσύνη της Citymo κατά τις διαπραγματεύσεις και πείθοντάς την ότι η σύμβαση επρόκειτο να συναφθεί, υπαναχωρώντας στη συνέχεια και παραλείποντας να ενημερώσει προσηκόντως το έτερο συμβαλλόμενο μέρος για τη μεταστροφή αυτή.